अमृता ने कहा- “इससे तो प्राण देना हमें पसन्द है।” यह कहकर वह एक पेड़ को आलिगंन करके खड़ी हो गई। घर की लड़कियाँ, पड़ोस की स्त्रियाँ सभी दोड़कर आईं। उन सबके सामने कुल्हाड़ी वालों ने खेजड़ी वृक्ष के साथ अमृता देवी के शरीर के भी टुकड़े-टुकडे कर डाले। अब बेटियों से रहा नहीं गया। आस-पास की बहनें भी आगे आईं। सभी ने एक-एक वृक्ष का आलिगंन किया और देखते-देखते वहाँ कितने ही वृक्षों के साथ बहनों का और भाइयों का बलिदान हो गया। आस-पास के गाँवों में भी यही हुआ। कुल 363 वीर स्त्री-पुरुषों ने अपने पवित्र वृक्षों के लिये जीवन समर्पित किया। मानवी इतिहास में यह एक अभूतपूर्व महायज्ञ ही घटित हो गया।